ദയവായി ഈ സമയത്ത് കൂട്ടിക്കലേക്കുള്ള വിനോദയാത്ര ഒഴിവാക്കണം. സെല്ഫിയെടുക്കാനും വീഡിയോ പിടിക്കാനും മാത്രമായി ഇവിടേക്ക് വന്ന് ദുരിതാശ്വാസ പ്രവര്ത്തനങ്ങള്ക്ക് തടസ്സമാകരുതെന്ന് കൈക്കൂപ്പി സന്നദ്ധ പ്രവര്ത്തകര് ! തകര്ന്നു കിടക്കുന്ന റോഡില് നിറയെ വാഹനങ്ങള്. മിക്കവരും ദുരന്തം കാണാനും ചിത്രം പകര്ത്താനുമെത്തിയവര്. വ്ളോഗര്മാരും യൂടൂബര്മാരും എല്ലാം കൂട്ടിക്കലിലേക്ക് വന്നതോടെ ദുരിതാശ്വാസ പ്രവര്ത്തനത്തിനും തടസ്സം ! ഒഴിവാക്കാം കൂട്ടിക്കലേക്കും കൊക്കയാറിലേക്കുമുള്ള അനാവശ്യയാത്രകള് കോട്ടയം കൂട്ടിക്കല് : ശനിയാഴ്ചയുണ്ടായ കനത്തമഴയിലും ഉരുള്പൊട്ടലിലും കനത്ത നാശമുണ്ടായ പ്രദേശമായ കൂട്ടിക്കലില് രക്ഷാപ്രവര്ത്തനത്തിനു ശേഷം ഇപ്പോള് ശുചീകരണ പ്രവര്ത്തനങ്ങള് തുടരുകയാണ്. വെള്ളം ഇറങ്ങിയതോടെ ഇതിനായുള്ള നടപടികളും തുടങ്ങി. വിവിധ യുവജനസംഘടനകളുടെയും സന്നദ്ധ സംഘടനകളുടെയുമൊക്കെ നേതൃത്വത്തിലാണ് ഇവിടെ ഇത്തരം പ്രവര്ത്തനങ്ങള് നടക്കുന്നത്. വിവിധ സര്ക്കാര് വകുപ്പുകളും സംവീധാനങ്ങളും ഇതിനായി വലിയ സഹായം ചെയ്തു കൂടെയുണ്ട്. പക്ഷേ ഇവിടെയും ചില ശല്യക്കാരുമുണ്ട്. മറ്റാരുമല്ല, ചില യൂടൂബേഴ്സും ദുരിത മേഖലയിലെ ടൂറിസ്റ്റുകളുമൊക്കെ പതിവുപോലെ കൂട്ടിക്കല്, കൊക്കയാര് പ്രദേശങ്ങളിലേക്ക് വരികയാണ്. ഇവിടയിപ്പോള് ഇവരുടെ സാന്നിധ്യമല്ല, മറിച്ച് സഹായിക്കാന് മനസുള്ള ആളുകളെയാണ് ആവശ്യമെന്നാണ് നാട്ടുകാര് പറയുന്നത്. ഇന്നു രാവിലെ മുണ്ടക്കയം മുതല് കൂട്ടിക്കല് വരെയുള്ള പ്രദേശത്തെ തിരക്കുകണ്ടാല് തന്നെ ഇതു വ്യക്തം. തങ്ങളുടെ വ്യൂവേഴ്സിനെ കൂട്ടിക്കലിന്റെ ദയനീയാവസ്ഥ കാണിക്കാനും അതുവഴി പണമുണ്ടാക്കാനും ചില യൂടൂബര്മാര് സജീവമാണ്. ഇവരുടെ വ്ളോഗ് ചിത്രീകരണം മൂലം ഗതാഗത തടസം പതിവു കാഴ്ചയായിരിക്കുകയാണ്. കൂട്ടിക്കലിലെ റോഡുകള് പലയിടത്തും ഗതാഗത യോഗ്യമല്ല. രക്ഷാപ്രവര്ത്തനത്തിനും തുടര് നടപടികള്ക്കും മാത്രം ശ്രദ്ധ കേന്ദ്രീകരിക്കേണ്ട സമയത്ത് ഇവിടുത്തെ സ്ഥിതി കാണാനായി മാത്രം ചിലര് ഇവിടേക്ക് വരുന്നുണ്ട്. ഇത്തരം ടൂറിസ്റ്റുകളോട് ഇവിടേക്ക് വരുകുതെന്ന് കൈകൂപ്പി അപേക്ഷിക്കുകയാണ് പ്രദേശത്തെ സന്നദ്ധ പ്രവര്ത്തകര്.